Kreftmedisinen Matias (20) trenger er for kostbar for helsemyndighetene. Men den engasjerte familien fra Kristiansand vil ikke vente.

Familien Jåsund i Kristiansand har fulgt med på TV 2s nyhetssaker om kreftsyke Matias Brenna Wilberg (20). Han har føflekkreft med spredning og har, sammen med Unni Tvedt Kristoffersen (48) fra Bergen som har samme diagnose, fortalt om kampen for å få en ny medisin.

– Det var disse sakene som trigget vårt engasjement, sier Kjell-Egil Jåsund til TV 2 som besøker han og familien hjemme i Kristiansand.

Les også: Testmedisin reddet livet til kreftsyke Lars Martin (27) – men Matias (20) får den ikke

Sammen med folk over hele Norge har hans familie blitt berørt av kreftpasientenes kamp for å få bruke den kostbare medisinen som kan forlenge levetiden og kan redde liv.

– Vi har begge mistet nær familie i kreft og det gjør jo at du har kjent på dette, sier Kirsten Odderstøl Jåsund.

– Det kunne vært en av oss, så da hadde vi lyst å bidra og hjelpe, sier hun.

Les også: Matias (20) får ikke medisinen som kan forlenge livet hans

Vil bidra

Det er en ekspertgruppe som skal avgjøre om medisinen, som koster 800000 kroner, skal brukes i Norge. Men familien Jåsund synes ikke pasientene skal måtte vente på myndighetene.

Les også: Hastemøte om medisinen som Matias trenger

Derfor har de nå startet en innsamlingsaksjon til Matias og de andre pasientene.

– Vi kan ikke sitte på gjerdet og vente på at de skal fatte et vedtak. Vi må gjøre noe, sier familien.

Hold deg oppdatert hele påsken på TV2.no sine mobilsider:

mobil.tv2.no eller last ned TV 2 Nyhetenes app

Fremtidshåp

Med prosjektet Fremtidshåp har familien opprettet konto og vil arrangere en veldedighetskonsert og auksjon i Kristiansand for å støtte kreftpasientene.

Og også familiens tiåring, som driver en liten basar, har lyst til å bidra.

– Jeg vil gi penger til Matias fordi vi synes synd på han og alle de andre, sier Herman Odderstøl Rasmussen (10).

Les også: – Politikere er redde for å prioritere i helsesaker

Kjell-Egil Jåsund og Kirsten Odderstøl Jåsund mener det er verdt å satse på at norske kreftpasienter skal få medisinen selv om den er svært kostbar.

– Matias er ung og har et langt liv foran seg. Hvis han kan få måneder eller år ekstra så er det verdt det, sier Kjell Egil Jåsund.

– Jeg håper også for Unni Tvedt Kristoffersen fra Bergen, at dette engasjementet gjør at hun kan øyne håp for å være med sine barn lenger, sier Kirsten Odderstøl Jåsund.

Matias rørt av engasjementet

Matias Brenna Wilberg ønsker at innsamlingen skal gå til forskning på føflekkreft og setter stor pris på engasjementet.

– Jeg takker for all støtte og engasjement rundt dette. Jeg gråt nesten da jeg så alle de positive kommentarene fra kjente og ukjente på nettet. Jeg håper dette engasjementet kan hjelpe meg og de andre og at folk forstår at det er behov for handling snart, sier Wilberg til TV 2.